इस बार की भागलपुर यात्रा में ये आखिरी मंदिर है। खिरनी घाट भागलपुर के सबसे महत्वपूर्ण घाटों में से एक है जो बड़ी खंजरपुर के पास स्थित है। बचपन में मैं पता नहीं कितनी बार वहाँ गया हूँ। हालाँकि उस समय शाम के वक्त वहाँ जाने में डर भी लगता था क्यूंकि वो इलाका बीच शहर में होते हुए भी थोड़ा अगल-थलग है और वहाँ का माहौल भी थोड़ा अजीब है। बचपन में गंगा कई बार सीढ़ियों को पर कर मंदिर परिसर में चली आती थी किन्तु अब भागलपुर के अन्य घाटों की तरह यहाँ भी गंगा सूख गयी है। हालाँकि माहौल आज भी यहाँ का वैसा ही शांत है। पहले मैंने सोचा कि इसके बारे में सभी जानकारी एक ही लेख में दूंगा किन्तु फिर लगा कि लेख कुछ लम्बा हो जाएगा तो मैंने इस लेख को दो भागों में बाँटने का निर्णय किया। एक लेख जिसमे वहाँ के मुख्य शिव मंदिर के बारे में जानकारी दी जाएगी और एक ये लेख जिसमे वहाँ उपस्थित एक विशाल पेड़ और एक रहस्य्मय नाग की कहानी है। शिव मंदिर के बारे में मैं बाद में एक और लेख लिखूंगा आज उस नाग की कहानी ही जानते हैं। आज जब ये लेख लिख रहा हूँ तो अचानक याद आता है कि आज से करीब १४-१५ साल पहले में मैं एक बार इस मंदिर में गया था तो अचानक एक बड़ा साँप देख कर उलटे पाँव लौट आया था। उसके बाद कई सालों तक मैंने उस मंदिर की ओर रुख नहीं किया। अब जिस नाग के बारे में मुझे अब पता चला जिसके लिए मैं ये लेख लिख रहा हूँ वो वही साँप था या कोई दूसरा मैं कह नहीं सकता। वैसे भी उस इलाके में साँपों का मिलना आम बात है।